הסיפור של אולגה

[תגיות: מולדובה; זנות; 2003]

מבוסס על ראיון עם עו"ד נעמי לבנקרון בכלא חדרה, מרץ 2003.

הפעם הראשונה בה אולגה נסחרה הייתה לגרמניה, בערך בשנת 1998. שם היה מצבה טוב. היא עבדה במועדון פרטי, שאליו יכלו להיכנס רק אנשים עם כרטיסי חבר ואחרי זיהוי קפדני. הייתה לה דירה משלה, בעל הבית שילם את כל ההוצאות, ושילמו לה 80% מהכסף. אחרי שלושה חודשים בגרמניה נגמרה לה הויזה, היא לא רצתה לשהות באופן לא חוקי, והלכה הביתה כדי לחזור ולהתחתן עם לקוח שהתאהב בה. התכנית לחתונה עם הלקוח לא הסתדרה, ואחרי שמונה חודשים אולגה נסחרה לתורכיה.

בתורכיה חיה אולגה בוואן של קמפינג עם 18 נשים (16 ממולדובה ו-2 מאוקראינה), בלב היער, בתנאים קשים. מותר היה לנשים לאכול ולהתקלח רק אצל לקוחות. במשך שלושה חודשים היה לה רק זוג מכנסיים אחד. אם היה לקוח נדיב, היה תורם לה קצת בגדים. אם לא - אז לא. הן הוכו על ידי הסרסור עד זוב דם. התחביב שלו היה לפרק מכונות שונות כדי להכות את הנשים באמצעות החלקים המתכתיים היותר מאסיביים של המכונה. אולגה נאנסה על ידו ואולצה להשתתף עימו באורגיות. היה קשה לסרסור לראות אישה בוכה, לדבריה, אז בגלל זה היה מכה אותן יותר חזק כשבכו. בפעם השלישית שהיכה אותה כבר לא הייתה מסוגלת לבכות, אז הוא פשוט הפסיק. היה להן לקוח אחד ליום, והן לא הורשו בשום מקרה להשתמש בקונדום.

לאחת הנשים הייתה דלקת בדרכי השתן, היה לה חום, לא רצו לקחת אותה לרופא, ומצבה התדרדר כל הזמן. ואז, ערב אחד, לקחו את כל הנשים לחוף הים, העמידו אותן בחצי עיגול, ואמרו להן שאם עוד אישה תעשה משהו כזה (כלומר, תחלה), היא תזכה לגורל דומה, ואז אותה אישה נגררה על ידי הסרסור בשערותיה אל תוך המים, והוטבעה בים.

אחרי שלושה חודשים בתורכיה נמכרה אולגה לסרסור אחר, ושם לא הוכתה, חיה במלון, קיבלה אוכל ובגדים, אבל לא קיבלה כסף. אחרי חצי שנה ברחה עם לקוח, שקנה לה כרטיס טיסה למולדובה וכרטיס חזרה לאיסטנבול, כדי שתחזור אליו, אבל כשיצאה מהמדינה הוחתם הדרכון שלה בחותמת גירוש. באביב חזרה למולדובה, ואחרי שנה ניסתה לקבל משרה כרקדנית באוסטריה, אך לא הצליחה לקבל אישור כניסה.

אחותה של אולגה נסעה לפני זה לישראל, שם עבדה אצל משה, אחד מסוחרי הנשים הגדולים בישראל ואצל בנו. השניים הגיעו למולדובה ונוצר קשר בינם לבין אולגה. הבן, גדי, שכנע את אולגה לבוא לישראל, ללמוד באולפן, ולעבוד אצלו. הוא הציע לה לא לעסוק בזנות, אלא לסייע לו בניהול העסק. גדי סידר את הגעתה לישראל. אולגה הגיעה למוסקבה עם עוד חמש נשים, הן היו שם במלון שבוע, ואז טסו למצרים. הן שהו בהורגדה שבועיים. גדי נתן לה כסף, היא טיילה למקומות שונים במצרים, ואז הגיעה לישראל. בישראל, כשנפגשו שוב שאל אותה משה "בובה, איפה ה- 7000 דולר שאת חייבת לי"?. אולגה נשלחה לאולפן ברמת גן, שם למדה שבועיים, ואחר כך גרה אצל משה ברמת גן, ונשלחה לעבוד בזנות.

במכון בו עבדה היו 15-16 נשים. לדבריה, המכון היה יפה מאוד ומשה הרוויח כ-25,000$ ליום. היא עבדה במכון נוסף השייך למשה, במשך חודש וחצי, ועשתה 15,000 דולר. היא התחלקה עימו בכסף חצי חצי. בערב בו סיימה לשלם את חובה, פתח גדי את הדלת ואמר לה "טוב, את משוחררת, לכי מכאן". ירד גשם, היו לה 20 שקל בכיס. היא לקחה מונית, לבחורה ישראלית שהכירה עוד מימיה במולדובה. באה לחיפה אליה, גרה אצלה שבוע, ואחר כך החלה לעבוד בדירה פרטית.

בדירה הפרטית קיבלה חצי מהכסף. אבל זמן קצר לאחר מכן, בעשרים בדצמבר 2002 נעצרה אולגה. היא הועברה למתקן בחדרה אך שוחררה כעבור ארבע ימים, כי במשטרה שמעו שיש לה מידע על משה. אולגה נלקחה לתל אביב, ונאמר לה שאם תמצא את אחותה, יוכלו למצוא את משה, וזה חשוב להם.

אולגה שיתפה פעולה עם המשטרה, ולמרות זאת עם סיום החקירה שלה הועברה להמתין לגירוש בכלא בחדרה, למרות שכבר פנתה כדי להנפיק לעצמה מסמך נסיעה, ולמרות שלא גרה במלון על חשבון המשטרה אלא המשיכה לגור בדירה משלה ולעבוד בזנות לאורך כל התקופה.

בתשובה לשאלת עו"ד שריאיינה אותה סיפרה אולגה שהיא הייתה רוצה לחזור לעבוד בריקוד, עדיף באירופה, להתחתן, או ללמוד ארכאולוגיה באוניברסיטת חיפה.